**Csongrád Város Polgármesterétől** **M**

Száma: Fjl/208-4/2022.

Témafelelős: Forgó M.

**ELŐTERJESZTÉS**

# Csongrád Városi Önkormányzat Képviselő testülete

**2022. október 27-i ülésére**

Tárgy: A Csongrád, Templom utca 1. 3. em. 16. szám alatti önkormányzati lakás közérdekű lakássá minősítése és bérlőkijelölése

Tisztelt Képviselő testület!

Csongrád Városi Önkormányzat tulajdonát képezi a Csongrád, Templom utca 1. 3/16. sz. alatti 52 m2 alapterületű, 2 szobás, komfortos költségelvű bérlakás, melynek korábbi bérlője a bérleti szerződést felmondta, és a lakást 2022. október 4-én visszaadta az önkormányzat birtokába.

Dr. Kopasz Attila fogorvos és kollégái (Dr. Bashyoush Daniyal, Dr. Gyulai Balázs Barnabás és Dr. Jamali Hamed), mindannyian szegedi lakhellyel rendelkező fogorvosok, a Csongrád 1. és 2. számú fogorvosi praxis ellátói, azzal a kéréssel fordultak önkormányzatunkhoz, hogy részükre biztosítsunk közérdekű célból bérlakást, a városban történő lakhatásuk megoldása érdekében.

Kérelmükben előadták, hogy kezdő fogorvosként egész napokat (8.00-18.00) Csongrádon dolgoznak, és a nyári időszaktól eltekintve az esetleges rossz útviszonyok miatt szeretnék az alkalmankénti lakhatásukat helyben megoldani. A lakást négyen, beosztásuktól függően, felváltva használnák.

„A lakások és helyiségek bérletéről és elidegenítéséről” szóló 23/2015.(X.27.) önkormányzati rendelet 13. § (2) bekezdése a képviselő testületet felhatalmazza arra, hogy az önkormányzat közigazgatási területén dolgozó, jelentős közérdekű tevékenységet ellátó személy részére a pályázat útján bérbe adható lakások közül, pályázati eljárás nélkül adhat bérbe lakásokat.

Tekintettel arra, hogy a tárgyi lakás – amely jelenleg költségelvű lakásként funkcionál – üresen áll, javasolom a képviselő testületnek a fenti jogkörében eljárva a 6640 Csongrád, Templom utca 1. 3/16. sz. alatti lakás közérdekű bérlakássá nyilvánítását, és 2022. november 1. napjától közérdekű tevékenységének fennállása időtartamára, a helyi lakásrendeletben foglalt lakbérfizetési kötelezettség mellett a lakás bérbeadását Dr. Kopasz Attila fogorvos, szegedi lakos részére.

**HATÁROZATI JAVASLAT**

Csongrád Városi Önkormányzat képviselő testülete megtárgyalta „A Csongrád, Templom utca 1. 3. em. 16. szám alatti önkormányzati lakás közérdekű lakássá minősítése és bérlőkijelölése” tárgyú előterjesztést, és az alábbi határozatot hozza:

A 6640 Csongrád, Templom utca 1. 3/16. szám alatti lakást közérdekű bérlakássá nyilvánítja, és 2022. november 1. napjától kezdődően a város területén végzett közérdekű tevékenysége fennállásáig pályázat nélkül bérbe adja a helyi lakásrendeletben foglalt lakbérfizetési kötelezettség mellett Dr. Kopasz Attila fogorvos és társai részére.

A testület felkéri a polgármestert a lakásbérleti szerződés megkötésére.

Erről jegyzőkönyvi kivonaton értesítést kapnak:

1. Bedő Tamás polgármester
2. Fejlesztési és Üzemeltetési Iroda és általa
3. az érintettek

Csongrád, 2022. október 18.

Bedő Tamás

polgármester